als_Latn dik_Latn sag_Latn
Tre fëmijë irakian të lindur në Kosovë nga prindër gjithashtu irakian janë pajisur me pasaporta të Republikës së Kosovës nga Ministria e Punëve të Brendshme (MPB), tërësisht në kundërshtim me ligjet në fuqi.
Ndonëse prindërit e tyre në Kosovë kanë pasur status të përkohshëm, gjegjësisht, lejeqëndrim të përkohshëm, dhe jo status të përhershëm apo pasaporta kosovare, zyrtarët që punojnë në departamente të ndryshme të MPB-së ua kanë mundësuar tre të miturve që të pajisen me pasaporta të shtetit të Kosovës.
Gazeta Blic ka siguruar dosjet e tre fëmijëve me prejardhje nga Iraku, Ahmet Theb, Alsafa Theb dhe Sura Abdalraziq Theb. Në këto dosje shihet qartë se si janë plotësuar formularët e MPB-së për aplikim për pasaporta, si janë pajisur ata me certifikata të lindjes, më pas me pasaporta dhe si kanë arritur ta fitojnë statusin e qytetarit të Kosovës në mënyrë të kundërligjshme.
Madje, siç shihet nga dosjet, prindërit Abdalraziq Theb dhe Tahmador Ahmad për të tre fëmijët e tyre kanë aplikuar për pasaporta në të njëjtën ditë, përkatësisht me 06.06.2009, ndërsa Ministria e Punëve të Brendshme nuk ka hezituar që t’ua “plotësojë dëshirën” atyre – t’i pajisë me pasaporta.
Ndërkaq, është dashur që të kalojnë rreth katër vjet që ky “lëshim” të vërehet nga zyrtarët e Divizionit të Regjistrimit Civil.
Gazeta Blic ka siguruar gjithashtu edhe një kopje të e-mailit që është shkruar nga udhëheqësi i këtij divizioni, Luan Ismaili, të cilin ai ua ka dërguar zyrtarëve tjerë shtetëror, ku ua ka tërhequr vërejtjen, siç ka thënë ai, për thyerjen e hallkave të sigurisë në Ministrinë e Punëve të Brendshme, nga ajo më e ulëta deri tek më e larta.
“Të nderuar, po iu përcjellim shënimet e tre të miturve, fëmijë nga prindër irakian, do me thënë shtetas jo kosovar, të lindur në Kosovë, të cilit gabimisht janë pajisur me dokumente të Republikës së Kosovës, dhe të cilës duhet të bllokohen në sistemin e DPD-së (Departamenti i Prodhimit të Dokumenteve), në mënyrë që mos të pajisen apo t’i ripërtërijnë këto dokumente. D.m.th. në sistemin e juaj t’i veçoni, të izolohen dhe të futën në listë të zezë. Ky është shembull tipik si hallkat e sigurisë janë thyer, d.m.th. kanë kaluar nëpër Gjendjen Civile, janë aplikuar nga Qendrat e Regjistrimit Civil, dhe janë pajisur me dokumente nga DPD (Departamenti i Prodhimit te Dokumenteve), kur nuk gëzojnë shtetësi të Kosovës”, shkruan në paragrafin e parë të e-mailit që mbanë datën 10 korrik 2014.
Më tutje në këtë e-mail që është dërguar në orën 13:54 jepen detaje se për cilët persona bëhet fjalë, dhe ku bie në sy theksi që është vënë tek mbiemrat e tre fëmijëve.
“1. THEB Ahmed, DOB 24.04.2009, me Pasaport nr. K00336436, np: 1231948712; 2. THEB Alsfa, DOB 02.05.2003, me Pasaport nr. K00336437 me np: 1231948739; si dhe 3. THEB Sura Abdalraziq, DOB 12.08.2001, me np: 1231948682, ndërsa kopjen e pasaportës së kësaj nuk e kam”, shkruan Ismaili.
I bindur se lëshimi i pasaportave është bërë në kundërshtim me ligjet në fuqi, ai ka insistuar që urgjentisht të merren hapa për t’i ndaluar dhe evituar gabimet e tilla.
“Kjo është sa i përket pjesës tonë si ARC (Agjencioni i Regjistrimit Civil) DRGJC (Departamenti i Regjistrimit dhe Gjendjes Civile) dhe DPD (Departamenti i Prodhimit te Dokumenteve) rreth bllokimit të këtyre rasteve në sistemin elektronik, ndërsa sa i përket procedurave tjera të konfiskimit të tyre, sipas mendimit tim, është Departamenti i Shtetësisë së bashku me Policinë e Kosovës dhe Gjykatat që duhet të lëshojnë ndonjë urdhëresë për mbledhjen/konfiskimin e këtyre dokumenteve. Ju faleminderit për mirëkuptimin tuaj. Me respekt, Luan Ismaili, Udhëheqës i Divizionit të Regjistrimit Civil”, përfundon e-maili.
Për këtë çështje Gazeta Blic ka kërkuar përgjigje zyrtare nga Ministria e Punëve të Brendshme, zyrtarët përgjegjës në këtë dikaster nuk kanë qenë në gjendje të përgjigjen për dy ditë rresht.
Në fakt, drejtoresha e Zyrës për Komunikim Publik në MPB, Rroksana Qarri, ka thënë nëpërmjet telefonit se zyra që e drejton ajo i ka marrë pyetjet dhe se “shumë shpejt” do të përgjigjet në to, por ajo nuk e ka bërë një gjë të tillë.
Gazeta veçanërisht ka kërkuar të di se cilët janë hapat që i ka ndërmarrë MPB-ja në raport me këta tre fëmijë, gjegjësisht me pasaportat e tyre, dhe gjithashtu cilët janë hapat që i ka ndërmarrë përkitazi me zyrtarët që punojnë në Gjendjen Civile, në Qendrat e Regjistrimit Civil, dhe ata në Deparetamentin i Prodhimit të Dokumenteve, të cilët në sistem zinxhiror kanë lëshuar pasaporta të Kosovës për fëmijë irakian në kundërshtim me ligjin./Gazeta Blic/
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn